FI Euroopan unionin virallinen lehti CE 78/732

(2004/C 78 E/0781)

KIRJALLINEN KYSYMYS P-2154/03

esittäjä(t): Herbert Bösch (PSE) komissiolle

(24. kesäkuuta 2003)

Aihe: Viipeet pk-yrityksiin liittyvien hankkeiden rahoituksen maksamisessa

Tutkimuksen 5. ja 6. puiteohjelman tarkoituksena on mm. tukea innovaatioita. Siksi komissio on pyytänyt asiaan liittyviä tahoja esittämään 15. maaliskuuta 2002 mennessä innovaatiohankkeita koskevia ehdotuksia viitenumerolla INN/01/02. Suoritetun arvioinnin jälkeen hyväksyttiin 31 hanketta kesäkuussa 2002. Vuoden 2002 joulukuun loppuun mennessä oli kuitenkin tehty vain neljä sopimusta.

Voiko komissio kertoa, miksi 27 hankkeelle 31:stä ei ollut vielä yli vuoden kuluttua rahoituksen myöntämisestä tehty mitään sopimusta, ja milloin komissio aikoo tehdä niitä koskevat sopimukset?

Onko komissio kanssani samaa mieltä siitä, että tällaiset viipeet vaarantavat vakavasti yksittäiset hankkeet? Jos on, mitä toimia komissio aikoo toteuttaa, jotta tällaisista viipeistä mahdollisesti aiheutuvat vahingot pysyisivät mahdollisimman pieninä?

Kuinka monta sellaista hanketta 5. ja 6. tutkimuksen puiteohjelmassa on, joiden arviointi on saatu päätökseen jo vuosi sitten (tai aiemmin) mutta joita koskevaa sopimusta ei ole kuitenkaan vielä tehty?

Toukokuun 2003 lopussa on vielä maksamatta noin 7 miljardia euroa määrärahoja talousarvion osastosta, joka koskee tutkimusta ja teknistä kehitystä. Voiko komissio ilmoittaa, mihin mennessä se aikoo suorittaa kaikki nämä maksut, mitä toimia se soveltaa tavoitteen saavuttamiseksi ja onko vaarana, että osa määrärahoista peruutetaan? Esiintyykö tässä yhteydessä viipeitä myös sellaisten käynnissä olevien hankkeiden määrärahojen maksuissa, joita koskevat laskut esitetään säännöllisesti? Jos esiintyy, kuinka monissa tapauksissa (absoluuttisesti ja osuutena kaikista käynnissä olevista hankkeista) näin tapahtuu ja miksi?

Philippe Busquinin komission puolesta antama vastaus

(31. heinäkuuta 2003)

Ehdotuspyyntö INN/01/02, jolla pyydettiin ehdotuksia innovaatiohankkeiksi, julkaistiin 15. joulukuuta 2001, ja sen määräaika päättyi 15. maaliskuuta 2002. Ehdotuspyynnön sääntöjen mukaan 31 valitun ehdotuksen esittäneitä yhteenliittymiä pyydettiin esittämään hankeneuvotteluissa tarvittavat yksityiskohtaiset tiedot asiaa koskevien paperien laatimiseksi, ohjelmakomitean myöntävän lausunnon hankkimiseksi ja komission rahoituspäätöksen saamiseksi. Komissio teki rahoituspäätökset 11. lokakuuta 2002 (1) ja 22. marraskuuta 2002 (2). Neljä sopimusta tehtiin 31. joulukuuta 2002 mennessä. Muiden 27 sopimuksen saaminen allekirjoitusvaiheeseen on viivästynyt poikkeuksellisella tavalla.

On ikävää, että sopimusten tekemistä ei aloitettu alkuperäisten suunnitelmien mukaan. Jotta hanke voitaisiin toteuttaa kunnolla viipeestä huolimatta, hankkeiden toteuttajille on tarjottu mahdollisuutta mukauttaa hankkeen toteutuskaaviota kaikkien toimien osalta.

Koska allekirjoittamattomia sopimuksia koskevia tietoja käsitellään hajautetusti, ei ole mahdollista antaa lukumääräistä vastausta näin lyhyessä ajassa. Komissio toimittaa kysyjälle täydentävän vastauksen niin pian kuin mahdollista.

Tutkimusohjelmien vielä maksamatta olevien määrien summa on noin 7 miljardia euroa. Talousarviossa olevan aikataulun mukaan nämä maksamatta olevat määrät on tarkoitus maksaa tasaiseen tahtiin, esimerkiksi 2,2 miljoonaa euroa tutkimuksen ja kehityksen pääosaston kautta vuonna 2003.

On syytä huomata, että maksamatta olevien määrien summa on melko pieni verrattuna tutkimuspolitiikan vuosibudjettiin, ja tutkimuksen ja kehityksen pääosasto on ryhtynyt toimiin tilanteen hallitsemiseksi.

Tutkimuksen pääosasto on analysoinut yksityiskohtaisesti maksumäärärahatarpeensa jokaista varainhoitovuotta varten, ja tämän jälkeen se toteuttaa suurimman osan talousarviostaan (vuonna 2002 talousarviosta toteutui 96 prosenttia). Näin maksumäärärahojen peruuntumisen vaara pysyy pienenä. Sitä paitsi tutkimuksen ja kehityksen pääosasto on ottanut käyttöön kuukausittaiset maksamatta olevien määrien raportointivälineet ja pyrkii peruuttamaan mahdollisimman pian maksusitoumukset, joihin se ei enää tarvitse maksumäärärahoja.

(1) Päätös C(2002) 3710.

(2) Päätös C(2002) 4524.